Maakuntahallinnosta pitkään haaveilleessa pääministeripuolue keskustassa ei ymmärretä väitteitä siitä, mitä kaikkea vahinkoa maakuntahallinto aiheuttaisi suurimmille kaupungeille.

Maan suurimpien kaupunkien johtajat kokoontuivat viikolla Helsingin pormestarin Jan Vapaavuoren (kok) johdolla. TOMMI PARKKONEN

Suomessa ei ole elinvoimaista pääkaupunkia, jos elinvoimaa ei ole tuotantoelämässä muualla maassa, sanoo keskustan kansanedustaja Tapani Tölli. KIMMO PENTTINEN

Entinen hallinto- ja kuntaministeri, kansanedustaja Tapani Tölli (kesk) korostaa lisäksi, että kaikenlaista vastakkainasettelua kaupunkien ja muun maan välillä olisi syytä välttää.

- Ei tässä pitäisi olla intressiristiriitaa. Meillä on suuri yhteinen intressi se, että meillä on elinvoimainen pääkaupunki, joka pystyy kilpailemaan muiden pääkaupunkien kanssa.

- Mutta ei meillä ole elinvoimaista pääkaupunkia, jos elinvoimaa ei ole tuotantoelämässä muualla maassa, hän lisää.

Kaupunkikapinallisten ja professori Jari Stenvallin esittämiä huolia hän pitää turhina. Alla tiivistettynä osa Töllin esittämästä vastakritiikistä.

1. Viedäänkö suurimmilta kaupungeilta tehtäviä maakunnille?

- Kyllä. Sote, pelastustoimi, ympäristöterveydenhuolto ja maaseutuhallinto (ml. lomitus). Onko esimerkiksi Helsingin tai Tampereen kehitys näistä kiinni? Tuskin.

2. Miten käy työ- ja elinkeinopalveluiden, joista Vapaavuori on huolissaan?

- Ne ovat siirtymässä valtion elyiltä ja aveilta maakunnille, entistä lähemmäs kaupunkeja ja kuntia, mikä mahdollistaa entistäkin paremman yhteistyön.

- Ja perusfakta: maakunnat hoitavat vain niille määrättyjä lakisääteisiä tehtäviä. Kaupungeilla ja kunnilla koosta riippumatta säilyy edelleen ns. yleinen toimiala, eli ne voivat itsehallintonsa nojalla tehdä mitä parhaaksi katsovat.

3. Miten muualla Euroopassa?

- Esimerkiksi Lontoo, Pariisi, Bryssel, Bern, Amsterdam, Kööpenhamina ja Tukholma, kaikissa näissä maissa maakuntahallinnon kaltainen aluehallinto. Onko se estänyt kaupungistumista tai kaupunkien kehitystä? Tuskin. Sote-palvelut eivät ole missään niin kapeilla harteilla kuin Suomessa nyt.

4. Mitä jos kaikki kaatuu?

- Eivät kaupungit saa yhtään mitään, vaan kaikki jää edelleenkin elyille ja aveille. Ja perustuslakimme lähtee kuntalaisten yhdenvertaisuudesta, jolloin jos jollekin annetaan myönnytyksiä, niin niitä pitää sallia muillekin.